ព័ត៌មាន​អន្តរជាតិ​សង្ខេប៖ ១៦ កញ្ញា
នេះជា​ព័ត៌មាន​អន្តរជាតិ​សង្ខេបពី​វីអូអេ​ខ្មែរ ​​​ថ្ងៃទី១៦ កញ្ញា ២០១១។
លោកនាយករដ្ឋមន្រ្តីម៉ាឡេស៊ី លោក Najib Razak បានថ្លែងថាប្រទេសរបស់លោកនឹងលុបចោលច្បាប់សន្តិសុខមួយដែលមានអាយុកន្លះសតវត្សមកហើយ ដែលបានអនុញ្ញាតឲ្យគេឃុំមនុស្សដោយគ្មានការកាត់សេចក្តី។ ភ្នាក់ងារស៊ើបការណ៍សម្ងាត់របស់ប្រទេសកូរ៉េខាងត្បូងបានចាប់ខ្លួនអ្នករត់ចោលស្រុកជាតិកូរ៉េខាងជើងម្នាក់ អំពីបទសង្ស័យថាគាត់បានគ្រោងធ្វើឃាតអ្នករត់ចោលស្រុកដូចគ្នាម្នាក់ទៀត និងសកម្មជនរិះគន់ក្រុងព្យុងយ៉ាងដោយឥតសំចៃ។ កងកម្លាំងរបស់រដ្ឋាភិបាលស្តីទីរបស់ប្រទេសលីប៊ី បានសម្រុកចូលទៅក្នុងទីក្រុងរហោឋានមួយឈ្មោះ Bani Walid ដើម្បីពង្រីកការវាយប្រហារច្រើនមុខព្រួញរបស់ខ្លួនទៅលើទីតាំងរឹងមាំដែលនៅសេសសល់ទាំងប៉ុន្មានរបស់លោក ហ្កាដាហ្វី។ រដ្ឋមន្រ្តីក្រសួងរតនាគារសហរដ្ឋអាមេរិក លោក Timothy Geithner កំពុងស្ថិតនៅក្នុងប្រទេសប៉ូឡូញ សម្រាប់កិច្ចពិភាក្សាអំពីវិបត្តិប្រាក់បំណុលនៅក្នុងតំបន់អឺរ៉ុប ជាមួយបណ្តារដ្ឋមន្រ្តីក្រសួងហិរញ្ញវត្ថុនៃទ្វីបអឺរ៉ុប។ អគ្គលេខាធិការអង្គការសហប្រជាជាតិ លោក បានគីមូន បានអំពាវនាវឲ្យមានការឆ្លើយតបជាអន្តរជាតិ«ដោយមូលមតិគ្នា»មួយ ទៅនឹងការបង្ក្រាបដ៏សាហាវរបស់ប្រទេសស៊ីរីទៅលើក្រុមអ្នកប្រឆាំង។ លោកនាយករដ្ឋមន្រ្តីប្រទេស ប៉ាគីស្ថាន បានលប់ចោលដំណើរទស្សនកិច្ចទៅចូលរួមក្នុងមហាសន្និបាតអង្គការសហប្រជាជាតិនៅទីក្រុងញូវយ៉ក នៅសប្តាហ៍ក្រោយ ដោយបានមានប្រសាសន៍ថា លោកនឹងជួយសម្របសម្រួលកិច្ចប្រឹងប្រែងផ្តល់ជំនួយសង្គ្រោះចំពោះបញ្ហាគ្រោះទឹកជំនន់នៅក្នុងប្រទេសប៉ាគីស្ថានវិញ។ នាយករដ្ឋមន្ដ្រីថ្មីថៃ យីងឡាក់ ស៊ីណាវ៉ាត់ និងសមភាគីកម្ពុជាលោក ហ៊ុន សែនបានយល់ព្រមមកលើការដកកងទ័ពរៀងខ្លួនចេញពីទីកន្លែងជម្លោះនៅតាមព្រុំដែន ដែលយោធាប្រទេសទាំងពីរធ្លាប់ប៉ះទង្គិចគ្នាដ៏ប្រល័យកាលពីដើមឆ្នាំ។ រដ្ឋាភិបាលយោធាភូមាបានរំដោះការហាមប្រាមយូរអង្វែងមកលើបណ្ដាញអ៊ិនធើណិតសារព័ត៌មានសំខាន់ៗ រាប់ទាំង វីអូអេ ទីភ្នាក់ងារសារព័ត៌មាន Reuters និង BBC។ នាយករដ្ឋមន្ដ្រីអង់គ្លេស លោក ដេវីឌ ខាមេរិននិង សមភាគីបារាំងរបស់លោក នីកូឡាស សារកូស្សី បានត្រូវស្វាគមន៍ដោយហ្វូងមនុស្សដែលអបអរសាទរនៅទីក្រុង ទ្រីប៉ូលី និងតំបន់ ហ្គាស៊ី កាលពីថ្ងៃព្រហស្បតិ៍ ខណៈដែលកងកម្លាំងអាជ្ញាធរបណ្ដោះអាសន្នធ្វើចលនាទៅតម្រង់ទៅរកទីក្រុងសើរតេ ក្រុងរបស់មូមារ ហ្គាដាហ្វី។ នាយិការបស់ អង្គការ មូលនិធិរូបយវត្ថុអន្ដរជាតិ ថ្លែងថា សេដ្ឋកិច្ចសកលបានធ្លាក់ចូលមកក្នុង វគ្គដ៏គ្រោះថ្នាក់ ដែល សេដ្ឋកិច្ច អាចផុងចូលទៅក្នុងដំណើរយឺតយ៉ាវ ធ្វើឲ្យគ្រោះថ្នាក់ដល់ប្រទេសកំពុងអភិវឌ្ឍន៍។ ធនាគារកណ្ដាលដឹកមុខគេក្នុងពិភពលោក បានយល់ព្រមនឹងឲ្យខ្ចីប្រាក់បន្ថែមដល់ធនាគារពាណិជ្ជកម្មអឺរុប ដែលបានជួបប្រទះនឹងភាពលំបាកដោយសារតែមានការពាក់ព័ន្ធនឹងរដ្ឋាភិបាលអឺរុបដែលមានបញ្ហា។ ប្រធានាធិបតីអ៊ីរ៉ង់ លោក ចាលាល តាលាបានី បានចូលខ្លួនដើម្បីជួយក្នុងការដោះលែងជនជាតិ អាមេរិកាំងពីររូបដែលកំពុងជាប់គុកក្នុងប្រទេសអ៊ីរ៉ង់។ ជនជាតិប៉ាឡេស្ទីនបានសច្ចា កាលពីថ្ងៃព្រហស្បតិ៍ថា នឹងស្វែងរកធ្វើជាសមាជិកពេញលេញ នៅក្នុងអង្គការសហប្រជាជាតិ នៅសប្ដាហ៍ក្រោយ ទោះជាមានការជំទាស់ពីអ៊ីស្រាអែល និងសហរដ្ឋអាមេរិកក៏ដោយ តែបានបើកចំហនូវលទ្ធភាពនៃការចាប់ផ្ដើមការចចារគ្នាឡើងវិញអំពីសន្ដិភាពនៅមជ្ឈឹមបូព៌ា។ ពាក្យបណ្ដឹងអំពីការខកខានមិនបានសងប្រាក់ជំពាក់ទិញផ្ទះ ធ្វើឡើងដោយធនាគាររបស់សហរដ្ឋអាមេរិកប្រឆាំង ម្ចាស់ផ្ទះ កើនដល់៣៣ភាគរយ កាលពីខែមុន ជាកំណើនខ្ពស់បំផុតក្នុងមួយខែ ចាប់តាំងពីឆ្នាំ ២០០៧មក។ និយាយថា រិះគន់របស់សហរដ្ឋអាមេរិកមកលើកិច្ចប្រឹងប្រែងប្រយុទ្ធតទល់នឹងក្រុមជនសកម្មប្រយុទ្ធ ជាការប្រឆាំងនឹង កិច្ចសហប្រតិបត្ដិការប្រឆាំងភេរវកម្មរវាងប្រទេសសម្ព័ន្ធមិត្តទាំងពីរ។ សេចក្ដីរាយការណ៍ថ្មីមូយនិយាយថា ជនជាតីសូមាលីម្នាក់ក្នុង បី នាក់បានត្រូវជន្លៀសចេញពីផ្ទះរបស់ខ្លន ដោយសារ ការរាំងស្ងួត ទុរ្ភិក្សនិងសង្រ្គាមរ៉ាំរ៉ៃ ។